Урман бүлегендә күп йылдар тракторисы-машинисы булып хеҙмәт иткән Мәхмүт Мөхәммәт улы Иҫәнғолов үҙенә йөкмәтелгән һөнәри бурыстарға намыҫлы мөнәсәбәте, башҡарылаһы эштәрҙе еренә еткереп эшләүе, бөтмөрлөгө менән йәштәргә өлгө булып тора. Мәхмүт Мөхәммәт улының вазифа бурыстарына урманда яңғынға ҡаршы минераллашҡан һыҙаттар булдырыу һәм яңыртыу буйынса саралар үткәреү, урман юлдарын ремонтлау һәм төҙөү, бесән сабыу, таҙартыу менән бер рәттән тағы ла ял итеүселәр өсөн туристик туҡталыштарҙы һәм ял зоналарын булдырыу һәм төҙөкләндереү, транспорт хеҙмәттәре, хужалыҡта бер ҡасанда бөтмәй торған әллә күпме ваҡ эштәр ҙә инә.